Video: Graansilo word grootste Afrika-museum van laaste eeu‘n Skermskoot uit die video Kaapstad gaan in September 2017 die deure van die grootste museum wat in die laaste eeu in Afrika gebou is, open. Dié museum sal gehuisves word in ŉ graansilo by die V&A Waterfront in Kaapstad wat omskep word in ŉ glansmuseum vir kontemporêre kuns. Die Zeitz Museum of Contemporary Art Afrika sal ŉ ongelooflike R500 miljoen kos om te ontwikkel. Meer as 80 verskillende galerye sal in die gebou gehuisves word saam met verskeie leeskamers en ŉ restaurant. Die graansilo is in 1924 voltooi en was deel van ŉ spoornetwerk. “Ons het in 2010 na die gebou gaan kyk en dadelik besef dat dit die spasie is waar ons die museum wil ontwikkel,” sê David Green, uitvoerende hoof van V & A Waterfront. Die museum sal ŉ nie-winsgewende onderneming wees wat ŉ tuiste sal bied vir verskeie kontemporêre kunsstukke uit Afrika. Volgens Green is kuns is ŉ kragtige medium en kunswerke moet bewaar word. “Ons glo in die krag van kuns en kultuur in die samelewing. Dit vra vrae, skep ŉ platform vir mense om dinge te bespreek en vertel stories,” het hy gesê. Die museum is deur die beroemde ontwerper, Thomas Heatherwick, ontwerp. ŉ Besoek aan die museum sal jou ook nie te veel uit die sak jaag nie. Kinders onder 18 sal gratis toegang kry.